ส่วนที่ 1

ข้อมูลสรุป (Executive Summary)

ปัญหาวิกฤตทางการเงินในสหรัฐฯได้ลุกลามส่งผลกระทบไปทั่วโลก
และยังไม่มีแนวโน้มที่จะปรับตัวดีขึ้นส่งผลให้เศรษฐกิจโลกเข้าสู่สภาวะการชะลอตัวอย่างรุนแรง
ซึ่งมีผลสะท้อนให้ราคาน้ำมัน ราคาโภคภัณฑ์ ตลอดจนราคาวัสดุก่อสร้างต่างๆ
ปรับตัวลดลงอย่างรวดเร็ว สำหรับประเทศไทยนั้นในปี 2551 ได้รับผลกระทบเช่นกัน
นอกจากปัจจัยภายนอกแล้ว ยังต้องเผชิญกับปัจจัยภายในได้แก่ ปัญหาของความขัดแย้งทางการเมือง
ซึ่งกระทบต่อความเชื่อมั่นเป็นอย่างมาก

เนื่องจากธุรกิจอสังหาริมทรัพย์เป็นธุรกิจที่จะทำให้เกิดรอบของการใช้จ่ายสูงเป็นการกระจายรายได้ให้เกิดการใช้จ่ายต่อเนื่องตั้งแต่ผู้ประกอบการ
สถาบันการเงิน ผู้รับเหมาก่อสร้าง ผู้ค้าวัสดุอุปกรณ์ ผู้ประกอบการขนส่ง ผู้ใช้แรงงาน
ซึ่งจะช่วยกระตุ้นเศรษฐกิจอย่างเป็นรูปธรรม

ในปี 2551 รัฐบาลให้ความสำคัญในการกระตุ้นเศรษฐกิจผ่านภาคธุรกิจอสังหาริมทรัพย์ โดย
การลดอัตราภาษีธุรกิจเฉพาะจากเดิมที่กำหนดไว้ที่อัตราร้อยละ 3.3 เป็นอัตราร้อยละ 0.11
เฉพาะการจดทะเบียนสิทธิและนิติกรรมเกี่ยวกับอสังหาริมทรัพย์ที่ได้ กระทำภายใน 1 ปี
นับจากวันที่กฎหมายมีผลใช้บังคับ
และลดการเรียกเก็บค่าธรรมเนียมการจดทะเบียนการโอนและค่าจดทะเบียนการจำนอง
อสังหาริมทรัพย์และห้องชุด
โดยให้เรียกเก็บค่าจดทะเบียนการโอนและค่าจดทะเบียนการจำนองอสังหาริมทรัพย์ลดลงเหลืออัตราร้อยละ
0.01
ซึ่งนโยบายการลดภาษีและค่าธรรมเนียมดังกล่าวได้ส่งผลดีทั้งทางตรงและทางอ้อมต่อการดำเนินธุรกิจของบริษัทและบริษัทที่อยู่ในธุรกิจอสังหาริมทรัพย์
ทำให้บริษัทสามารถผ่านภาวะวิกฤตมาได้และมีผลให้การดำเนินงาน
ฐานะการเงินของบริษัทและบริษัทย่อย ในปี 2551 อยู่ในเกณฑ์ที่ดีกว่าปี 2550 และที่ผ่านมาโดย
บริษัทและบริษัทย่อยมีรายได้จากการขายจำนวน 7,538.25 ล้านบาทในปี 2551 เมื่อเทียบกับ
6,265.93 ล้านบาทในปี 2550 เพิ่มขึ้น 20.31% มีกำไรสุทธิจำนวน 802.57 ล้านบาทในปี 2551
เมื่อเทียบกับ 411.61 ล้านบาทในปี 2550 เพิ่มขึ้น 94.98% โดยมีอัตรากำไรขั้นต้นเพิ่มขึ้นจาก
29.85% ในปี 2550 เป็น 31.42% ในปี 2551 มีอัตรากำไรสุทธิเพิ่มขึ้นจาก 6.57% ในปี 2550
เป็น 10.65% ในปี 2551

บริษัทและบริษัทย่อยมีสินทรัพย์รวมเท่ากับ 12,932.87 ล้านบาทในปี 2551 เมื่อเทียบกับ
12,911.03 ล้านบาท ในปี 2550 เพิ่มขึ้น 0.17% โดยหนี้สินรวมมีจำนวน 6,229.64 ล้านบาท
ในปี 2551 เมื่อเทียบกับ 6,823.84 ล้านบาทในปี 2550 ลดลง 8.71%
สำหรับส่วนของผู้ถือหุ้นรวมผู้ถือหุ้นส่วนน้อยมีจำนวน 6,703.23 ล้านบาทในปี 2551 เมื่อเทียบกับ
6,087.20 ล้านบาทในปี 2550 เพิ่มขึ้น 10.12%
ทำให้บริษัทมีสัดส่วนหนี้สินต่อส่วนของผู้ถือหุ้นลดลงจาก 1.12 เท่าในปี 2550 เป็น 0.93 เท่าในปี
2551

โครงการของบริษัทและบริษัทย่อยส่วนใหญ่จะตั้งอยู่ในทำเลที่มีศักยภาพการเติบโตสูง
โดยจะอยู่ใกล้แนวรถไฟฟ้าหรือแนวถนนตัดใหม่สายสำคัญ
และจะเน้นการออกแบบและจัดการสภาพแวดล้อมในโครงการ
เพื่อสร้างคุณภาพชีวิตที่ดีให้กับผู้อยู่อาศัย
ที่ผ่านมาบริษัทได้รับรางวัลโครงการที่มีการจัดการสภาพแวดล้อมดีเด่น (EIA Monitoring
Awards) จากกระทรวงทรัพยากรธรรมชาติและสิ่งแวดล้อมถึง 3 ปีซ้อน คือ ปี 2548 - 2550
สำหรับปี 2551 บริษัทได้รับรางวัลบ้านจัดสรรอนุรักษ์พลังงานดีเด่น
โดยกรมพัฒนาพลังงานทดแทนและอนุรักษ์พลังงาน กระทรวงพลังงาน ประเภทแบบบ้าน 7 รางวัล
ประเภทโครงการ 3 รางวัล รวม 10 รางวัล

ณ 31 ธันวาคม 2551 บริษัทมีโครงการพัฒนาอสังหาริมทรัพย์ที่เปิดขายอยู่ 17 โครงการ
มีมูลค่าโครงการคงเหลือ 20,073 ล้านบาท รายได้หลักของบริษัทและบริษัทย่อยในปี 2551
มาจากการขายบ้านพร้อมที่ดิน และการขายหน่วยในอาคารชุดพักอาศัยในสัดส่วนร้อยละ 71.15
และร้อยละ 27.69 ของรายได้รวมตามลำดับ

ในปี 2552 บริษัทมีโครงการพัฒนาอสังหาริมทรัพย์ที่จะเปิดเพิ่ม 4 โครงการ มีมูลค่าโครงการรวม
7,326 ล้านบาท โดยแบ่งเป็นโครงการบ้านเดี่ยว 3 โครงการ มูลค่ารวม 6,054 ล้านบาท
และเป็นโครงการทาวน์เฮาส์ 1โครงการมูลค่ารวม 1,272 ล้านบาท

แนวโน้มรัฐบาลชุดปัจจุบันยังคงตระหนักถึงความจำเป็นในการกระตุ้นธุรกิจอสังหาริมทรัพย์ต่อเนื่อง
จึงได้มีมติเห็นชอบตามข้อเสนอของกระทรวงการคลังเกี่ยวกับมาตรการภาษีเพื่อสนับสนุนนโยบายการกระตุ้นเศรษฐกิจของรัฐบาลเพิ่มเติมเมื่อวันที่
20 มกราคม 2552 โดยให้มีมาตรการยกเว้นภาษีเงินได้บุคคลธรรมดา
สำหรับผู้ที่จ่ายเงินค่าซื้ออสังหาริมทรัพย์ที่ไม่เคยผ่านการใช้งานมาก่อนเป็นจำนวนเท่ากับมูลค่าที่จ่ายจริงแต่ไม่เกิน
300,000 บาท โดยสิทธิ์ดังกล่าวจะต้องทำการโอนกรรมสิทธิ์ของอสังหาริมทรัพย์ภายในปี 2552
เท่านั้น
ซึ่งบริษัทเชื่อว่าหากมติดังกล่าวผ่านการลงนามเพื่อใช้ปฏิบัติจะเป็นการช่วยการตัดสินใจของผู้บริโภคที่มีความพร้อมและเลือกรับประโยชน์จากมาตรการดังกล่าว

อย่างไรก็ตามบริษัทยังคงต้องใช้ความระมัดระวังในการดำเนินธุรกิจ
ไม่ว่าจะเป็นด้านการบริหารสถานะทางการเงินให้เข้มแข็ง แม้อัตราส่วนหนี้สินต่อทุนรวมของบริษัท ณ
สิ้น ปี 2551 อยู่ที่ระดับ 0.93 เท่า
บริษัทยังได้เตรียมความพร้อมในการเสริมสภาพคล่องทางการเงินด้วยการวางแผนระดมทุนโดยการออกหุ้นกู้ในปีนี้จำนวนประมาณ
1,000 ล้านบาท
ซึ่งเท่ากับเป็นการเสริมเงินทุนสำรองเพื่อรองรับการขยายโครงการในอนาคตอีกทางหนึ่งด้วย
การระดมทุนในการเสนอขายหุ้นกู้จะสามารถทดแทนการกู้เงินจากสถาบันการเงินซึ่งมีอัตราดอกเบี้ยที่สูงกว่า
ส่งผลให้อัตราส่วนหนี้สินต่อทุนรวมของบริษัทจะอยู่ในระดับต่ำกว่า 1 เท่า
นอกจากนี้บริษัทยังมีฝ่ายวิจัยและพัฒนา ทำการหาข้อมูล และวิเคราะห์ความต้องการของผู้บริโภค
เพื่อกำหนดลักษณะผลิตภัณฑ์ได้อย่างถูกต้อง
สำหรับการผลิตนั้นจะมีการนำระบบการผลิตที่สามารถลดระยะเวลาในการก่อสร้างลง
ทำให้สามารถบริหารจัดการสินค้าคงเหลือได้อย่างมีประสิทธิภาพมากยิ่งขึ้น นอกจากนี้
บริษัทยังมีแผนที่จะควบคุมค่าใช้จ่ายในการขายและบริหารให้ลดลงสู่ระดับเดียวกับค่าเฉลี่ยของอุตสาหกรรมให้ได้
เพื่อเป็นการเพิ่มศักยภาพในการแข่งขันในด้านต่างๆ
ซึ่งจะส่งผลให้บริษัทสามารถมีการเติบโตและมีผลประกอบการที่ดี